text: Spejdernes Lejr er større end Sønderborg by
  26 juli 2017 kl. 11.12
  Befolkningstallet har fået et gevaldigt boom i Sønderborg i denne uge. Der bor faktisk flere på Spejdernes Lejr, end der gør i Sønderborg by. 
  
  Fra hele landet og fra udlandet valfarter spejdere, ledere, gæster, presse, frivillige og mange andre til Kær Vestermark for at slå lejr i denne uge.
  Det betyder, at Spejdernes Lejr er en større provinsby end Sønderborg i den uge, sommerlejren varer, målt på antallet af indbyggere. Der bor cirka 30.000 i Sønderborg by, mens der på Kær Vestermark er omkring 40.000 spejdere samlet. 
  Spejdernes Lejr har da også fået sit eget postnummer 6464 Sønderborg i anledning af den kraftige befolkningstilvækst.
  